Арча районы Байкал авылы тарихы.

Истәлекләр буенча,безнең авылның бөтен әйләнәсе урман белән чолганган булган. Авылга иң беренче күчеп килгән дүрт хуҗалык ,элек Иске Тазлар, хәзерге Таш Чишмә авылы кешеләре су чыганагы эзләп Шурабаш башыннан ага торган Ломба елгачыгы буйлап киләләр һәм суның авылга борылган җирендә урман арчып йорт салганнар.Тирә як урманнарда аюлар бик күп яшәгән. Хәтта аюлар йортларның казан тәрәзәләренә алгы аякларын тыгып ашарга эзләгәннәр. Кайбер кызлар аюларның алгы аякларына кызган кисәү басып аларны җәберләгәннәр. Аюлар йорт хайваннарына һөҗүм итеп, зыян китергәннәр. Менә шушы Ломба елгасының борылышына салынган авыл русча “Деревня по речке Ломба”, татарча “Ломба елгачыгы авылы”,-дип атала башлый. Авылда 40-лап йорт төзелгәч, пожар чыгып барлык йортлар һәм якын тирәдәге урманнар янып беткән. Ләкин зур тырышлык белән йортлар салынып ике урам хасил булган. Бу авыл инде Яңа Тазлар дип атала башлый. Авылның ике урамы уртасыннан елга ага, аның суы авылны чыккач болыннарга җәелеп, урман кырыена кадәр барып җитә. Ике су тегермәне шушы елгада салына да. Югары тегермән Бәдри бай тегермәне, түбәндәгесе Гаптелвәли бай тегермәне,-дип атала. Бу суга яз көне аккошлар килеп бала чыгарганнар. Көз көне алар күчеп китә торган булганнар. Кечкенә булса да елгада балык бик күп була: чуртан, алабуга, зәңгелә балыгы, шыртлака балыклары үрчи. Чуртан балыгының ун килолы авырлыктагысы да була. Авыл халкы балык тотып тукланып яшиләр. 1931 нче елда колхоз төзелгәч, колхоз, кешеләр билгеләп, балык тоттырып, сатып бик зур доход ала. Көймә белән (көймә башына нарат чырасы белән ут ягып) төнлә балык чәнчеп тотканнар. Балыклар ул вакытта йоклаган булалар. Су тонык булгач, анда барлык балыклар да ачык күренгән. Менә шул вакытта безнең авыл Себердәге Байкал күленә охшатып Байкал авылы дип атала башлый. 1919 нчы елда кулаклар авыл саен килеп халыкны хөкүмәткә каршы оештырып йөриләр.Арчаны алу өчен сәнәк сугышы оештыралар. “Сугышка бармаган кешегә, җир бирелми”,-дип ышандыралар. Бу сәнәк фетнәсенең киләсен белгәч, Арчалылар пулеметлар куеп көтәләр.Байкал авылыннан Валиуллин Зиннәт кылыч тотып атка атланып халыкны куып йөртә.Бөтен халык Арчага сугышырга китә, ләкин аларның юлларына бер кеше очрап аларны кире бора.Шулай итеп алар сугышка барып җитә алмыйлар, кире әйләнеп кайталар. Хәзерге Абдуллин Ринат йорты урынында скрипкачы Чатан яшәгән.Ул бик шат,күңелле кеше була. Гаптрахман бай аюлар китертеп, аларны биетеп кызык таба.Скрипкачы Чатанга аю белән көрәшергә куша.Чатан аюны ега да урамга чыгып чаба, аю аны куып китә.Шулай итеп бай кызык таба. Чатанга пешкән ит ыргытып, шундый кызыклар белән яши. Яңа тазлар авылында бик усал Якуп исемле кеше яши.Ул төрле кешеләрнең йортының ишеген ватып кереп хатын-кызларны мәсхәрәли. Шуның өчен Гаптрахман бай аны үтерергә уйлый.Тугыз марины яллап Якубны үтерергә куша.Авыл халкы аны үтерүгә каршы килми.Тугыз мари эчеп исергәч, Якубка гер күтәреп бәрәләр.Якубның ачуы чыгып тугыз марины шундый каты кыйный. Марилар өйдән чыгып качарга мәҗбүр булалар.Якубны сөргенгә җибәрергә карар кылалар.Урядник чакырталар, ләкин ул килергә курка. Якуб үзе урядникка барып Себергә озатуларын сорый. Шулай итеп аны Себергә озаталар. Ул дүрт елдан соң авылга бик баеп кайта. Бераз торганнан соң яңадан Себергә китә һәм шунда вафат була. 1960 нчы елда колхозлар берләшеп аларга “Карл Маркс” исеме бирелә, колхоз бер ел эшләгәннән соң хезмәт көненнән акчалата түләүгә күчә. Хәзер дә безнең авылыбызның исеме Байкал.